Mai Henriksen (KF), 2011-12-20:
Jeg vil allerførst starte med at sige tak for en rigtig god debat, og jeg vil gerne sige tak til hver enkelt ordfører, som har været heroppe og deltaget meget livligt, det synes jeg er rigtig, rigtig positivt og godt.
Vores bevæggrund for at fremsætte det her beslutningsforslag er, at vi ønsker stærkere frivillige fællesskaber, fordi vi er overbevist om, at det fører til mere personligt ansvar.
Vi har brug for flere borgere, som engagerer sig og tager et medansvar for hinanden og for fællesskabet, og derfor ønsker vi, at frivillige organisationer også kan komme til at udfylde en større rolle i samfundet.
Derfor vil vi fremme frivillige fællesskaber og dermed de mange, der som frivillige gør en stor indsats, socialt, kulturelt, i sportens verden og i de mange andre frivillige fællesskaber, vi har i Danmark.
Mange opgiver at gå ind og tage det her ansvar, udføre noget frivilligt arbejde, fordi de er blevet bange for at blive trukket i deres overførselsindkomst.
Og der er jo meget klare regler for, hvornår man må udføre frivilligt arbejde, hvis man er på offentlige overførselsindkomster.
Hr. Bent Bøgsted bad mig om at opremse sådan lidt, og jeg kan blot sige, at hvis man går ind på frivillighed.dk, kommer der en hel række beskrivelser af de her tre typer af regler.
Den første type er de her frivillige aktiviteter, og de kan udføres uden nogen former for begrænsninger, og der er ikke noget fradrag i dagpenge eller noget som helst.
Et eksempel herpå kan være Ældre Sagens spisevenner, hvor medlemmer af Ældre Sagen kan tage ud på besøg hos ældre og spise med dem, som kunne være ensomme, eller som ikke har så stort et netværk.
De frivillige aktiviteter kan snildt blive ført ud i livet, der er ingen begrænsninger for det – og heldigvis for det.
Ved den anden type er der tale om frivilligt, ulønnet arbejde, der kan udføres i op til 4 timer pr. uge uden fradrag.
Det kan f.eks. være den arbejdsløse jurist, som er på dagpenge, men som bruger nogle timer om ugen på at rådgive borgere i retshjælpen.
Han eller hun kan kun arbejde der 4 timer om ugen.
Det kan også være en socialrådgiver, som gerne vil bruge nogle timer på et krisecenter eller på Netværkskontakten.
Det er den her type, som det her beslutningsforslag handler om. Så er der den tredje type, som Enhedslisten jo også centrerede sit indlæg om, og det drejer sig om frivilligt arbejde, der vedrører primært drift og vedligeholdelse, og det medfører altid fradrag i overførselsindkomsterne, og det skal det blive ved med.
For et eksempel herpå kan være en maler, som lige hjælper fodboldklubben med at male lægterne, og det er at gå ind og tage arbejde fra andre, og det skal man ikke gøre.
Så vi foreslår at fjerne reglerne for frivilligt arbejde for den type, så de her timeregler fjernes og den ledige selv kan bestemme, hvor mange timer han eller hun ønsker at udføre frivilligt arbejde, uden at det medfører fradrag i den lediges eller efterlønnerens overførselsindkomst.
Det eneste krav, vi ønsker stillet, og det har jeg kunnet lytte mig til der har været rigtig mange ordfører der har sagt, er, at den ledige står til rådighed for arbejdsmarkedet.
Og selvfølgelig skal man det.
Samtidig, og det er faktisk ikke engang blevet sagt endnu, men det blev faktisk understreget af Enhedslisten i 2003, og der er god grund til lige at fremhæve det, er der også rigtig gode muligheder for at udvikle sig gennem frivilligt arbejde.
Den ledige kan både danne noget netværk, det kan være nye relationer, få nye kompetencer undervejs i udøvelsen af frivilligt arbejde, og det finder vi rigtig positivt, og det kan endda være relationer og kompetencer, som kan medvirke til, at den ledige hurtigere finder et nyt job.
Vi havde jo håbet på at få regeringen med os, og med god grund, synes vi selv, fordi der jo i regeringsgrundlaget står: Frivillige organisationer har gennem årene oplevet, at de snærende bånd fra bureaukrati og regler er strammet til.
Det risikerer at kvæle initiativ og virkelyst.
Regeringen vil derfor arbejde for, at unødigt bureaukrati for frivilligt arbejde begrænses mest muligt.
Men det kunne de så.
Selv om det her beslutningsforslag som udgangspunkt bliver afvist af regeringspartierne – jeg kan forstå, at Enhedslisten måske godt senere kunne være fristet til at hoppe med, når det nu kun er dem inden for type nr. 2, vi taler om –
hæfter jeg mig ved og kan konstatere, at der er en række ting, vi er meget enige om, og det finder jeg rigtig, rigtig positivt.
Vi er enige om, at man skal stå til rådighed for arbejdsmarkedet, og de fleste af ordførerne er enige om, at der altså skal være en balance mellem de lediges frivillige arbejde og lønarbejde, sådan at ingen bliver presset ud fra det ordinære arbejdsmarked.
Det er vi fuldstændig enige om – det er helt afgørende.
Så lader det til, at rigtig mange ordførere også er enige om, at det skal være langt lettere at kunne udøve frivilligt arbejde, at der er grund til at komme af med noget af det bøvl, og at der er behov for at komme af med noget af det bøvl her, og derfor ser vi frem til den her udvalgsbehandling, for hvis der allerede nu er så meget, som vi er enige om, må det da tegne godt, uanset hvad.